Rīgas pašvaldības sabiedrība ar ierobežotu atbildību “Rīgas satiksme”

APSTIPRINĀTS

 iepirkuma komisijas

2022. gada 7. jūnija sēdē

**Iepirkuma procedūras**

**“****Piekļuves kontroles sistēmas izveide”**

Identifikācijas Nr.RS/2022/31

**NOLIKUMS**

Rīga

2022

**I VISPĀRĪGĀ INFORMĀCIJA**

1. **Iepirkuma priekšmets, procedūras veids un paredzamā līguma cena**
	1. Iepirkuma priekšmets – Piekļuves kontroles sistēmas izveide saskaņā ar Pasūtītāja izstrādāto tehnisko specifikāciju.
	2. CPV kods: [42961000-0](https://info.iub.gov.lv/cpv/parent/5601/clasif/main/) Vadības un kontroles sistēma, papildu kods: 51900000-1 Vadības un kontroles sistēmu uzstādīšanas pakalpojumi.
	3. Iepirkuma veids – atklāta iepirkuma procedūra saskaņā ar Pasūtītāja Iepirkuma nolikumu.
	4. Iepirkuma paredzamā līguma cena: 200 000,00 EUR, neieskaitot PVN.
2. **Iepirkuma identifikācijas numurs:** iepirkuma identifikācijas numurs – RS/2022/31.
3. **Pasūtītāja nosaukums, adrese un citi rekvizīti:**

Rīgas pašvaldības sabiedrība ar ierobežotu atbildību “Rīgas satiksme”
Reģ. LR Komercreģistrā ar Nr. 40003619950

Juridiskā adrese: Kleistu iela 28, Rīga, LV-1067

Biroja adrese: Vestienas iela 35, Rīga, LV-1035

Tālr. 67104800; fakss 67104802.

1. **Pasūtītāja kontaktpersona:**

Alena Kamisarova, tālr. +371 67104791, e-pasts: alena.kamisarova@rigassatiksme.lv.

1. **Pretendenti**
	1. Iepirkuma procedūrā var piedalīties jebkurš piegādātājs, kas atbilst Pasūtītāja izvirzītajām prasībām un, iesniedzot piedāvājumu, apliecinās spējas nodrošināt šajā nolikumā minēto pakalpojuma veikšanu, kā arī slēgt iepirkuma līgumu ar tajā minētajiem noteikumiem.
	2. Piegādātājiem ir tiesības apvienoties apvienībā un iesniegt kopīgu piedāvājumu.
	3. Gadījumā, ja piegādātāju apvienībai tiks piešķirtas līguma slēgšanas tiesības, tai pēc savas izvēles jāizveido personālsabiedrība (pilnsabiedrība) vai jānoslēdz sabiedrības līgums, vienojoties par apvienības dalībnieku atbildības sadalījumu.
	4. Piedāvājumu variantu iesniegšana šajā iepirkuma procedūrā nav pieļaujama.

**II INFORMĀCIJAS APMAIŅA, PIEDĀVĀJUMU NOFORMĒŠANAS, IESNIEGŠANAS KĀRTĪBA**

1. **Informācijas apmaiņa**
	1. Saziņa starp Pasūtītāju un ieinteresētajiem piegādātājiem iepirkuma ietvaros notiek latviešu valodā, rakstiski pa pastu vai e-pastu.
	2. Papildu informāciju par iepirkuma procedūras nolikumu var pieprasīt, iesniedzot šādu pieprasījumu rakstiskā formā Pasūtītāja adresē, nosūtot pa pastu, vēstuli adresējot iepirkuma komisijai vai elektroniski parakstītu, nosūtot uz e-pasta adresi sekretariats@rigassatiksme.lv.
	3. Ja piegādātājs ir laicīgi pieprasījis papildu informāciju par iepirkuma procedūras dokumentos iekļautajām prasībām, pasūtītājs to sniedz piecu darbdienu laikā, bet ne vēlāk kā sešas dienas pirms piedāvājumu iesniegšanas termiņa beigām.
	4. Jebkura papildu informācija, kas tiks sniegta saistībā ar šo iepirkumu, tiks publicēta Pasūtītāja mājaslapā internetā sadaļā “Iepirkumi un izsoles” un elektronisko iepirkumu sistēmā apakšsistēmā „e-konkursi” https://www.eis.gov.lv/EKEIS/Supplier. Ieinteresētajam piegādātājam ir pienākums sekot līdzi publicētajai informācijai. Komisija nav atbildīga par to, ja kāda ieinteresētā persona nav iepazinusies ar informāciju, kurai ir nodrošināta brīva un tieša elektroniskā pieeja.
2. **Iespējas saņemt iepirkuma procedūras dokumentus un ar tiem iepazīties**
	1. Elektroniska piekļuve: Pasūtītāja interneta vietne [www.rigassatiksme.lv](http://www.rigassatiksme.lv), sadaļa “Iepirkumi un izsoles” - <https://www.rigassatiksme.lv/lv/par-mums/iepirkumi/> un elektronisko iepirkumu sistēmā apakšsistēmā „e-konkursi” <https://www.eis.gov.lv/EKEIS/Supplier>.
3. **Piedāvājuma noformēšana**
	1. Iesniegtajiem dokumentiem ir jābūt skaidri salasāmiem, lai izvairītos no jebkādām šaubām un pārpratumiem, kas attiecas uz vārdiem un skaitļiem. Tiem ir jābūt bez kļūdām, iestarpinājumiem, labojumiem vai papildinājumiem.
	2. Piedāvājums iesniedzams latviešu valodā. Iepirkuma procedūras laikā sarakste starp Pasūtītāju un pretendentiem noris latviešu valodā. Pretendents piedāvājumā var iekļaut dokumentu oriģinālus vai aprakstus svešvalodā, bet šiem dokumentiem, kas iesniegti citā valodā, jābūt pievienotam pretendenta apliecinātam tulkojumam latviešu valodā.
	3. Piedāvājumā iekļautajiem dokumentiem jābūt parakstītiem.
	4. Personas, kuras paraksta piedāvājumu, paraksta tiesībām jābūt nostiprinātām atbilstoši Latvijas Republikā spēkā esošajos normatīvajos aktos noteiktajam regulējumam. Gadījumā, ja pretendents ir reģistrēts ārvalstīs, personas, kas paraksta pieteikumu, paraksta tiesībām jābūt nostiprinātām atbilstoši attiecīgās valsts spēkā esošajiem normatīvajiem aktiem. Ja piedāvājumu paraksta pretendenta pilnvarota persona, piedāvājumam pievieno attiecīgu dokumentu par paraksta tiesīgās personas izdotu pilnvaru. Ja pretendents ir piegādātāju apvienība un līgumā nav atrunātas pārstāvniecības tiesības, piedāvājuma oriģinālu paraksta katras personas, kas iekļauta piegādātāju apvienībā, pārstāvis ar pārstāvības tiesībām.
	5. Piedāvājumā iekļautajiem dokumentiem jāatbilst Dokumentu juridiskā spēka likuma un Ministru kabineta 2018. gada 4. septembra noteikumu Nr.558 „Dokumentu izstrādāšanas un noformēšanas kārtība” prasībām.
4. **Piedāvājumu iesniegšanas un atvēršanas vieta, datums, laiks un kārtība**
	1. Iepirkuma procedūras piedāvājumi jāiesniedz līdz 2022. gada 30. jūnija plkst. 15.00 elektroniski Elektronisko iepirkumu sistēmas e-konkursu apakšsistēmā, ievērojot šādas pretendenta izvēles iespējas:
		1. izmantojot e-konkursu apakšsistēmas piedāvātos rīkus, aizpildot minētās sistēmas e-konkursu apakšsistēmā šīs iepirkuma procedūras sadaļā ievietotās formas;
		2. elektroniski aizpildāmos dokumentus elektroniski sagatavojot ārpus Elektronisko iepirkumu sistēmas e - konkursu apakšsistēmas un pievienojot prasībām atbilstošā Elektronisko iepirkumu sistēmas saskarnes laukā (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem).
	2. Ārpus Elektronisko iepirkumu sistēmas e-konkursu apakšsistēmas iesniegtie piedāvājumi tiks atzīti par neatbilstošiem Nolikuma prasībām.
	3. Sagatavojot piedāvājumu, pretendents ievēro, ka:
		1. Pieteikuma veidlapa un finanšu piedāvājums saskaņā ar e-konkursu apakšsistēmā iepirkuma procedūras profilam pievienotajām dokumentu veidnēm jāaizpilda tikai elektroniski, katrs atsevišķā elektroniskā dokumentā ar Microsoft Office 2010 (vai vēlākas programmatūras versijas) rīkiem lasāmā formātā un jāpievieno tam paredzētajā iepirkuma procedūras profila sadaļā. Tehniskais piedāvājums jāsagatavo kā atsevišķs elektronisks dokuments ar Microsoft Office 2010 (vai vēlākas programmatūras versijas) vai Adobe Acrobat Reader rīkiem nolasāmā formātā, nodrošinot teksta meklēšanas un kopēšanas iespējas;
		2. Iesniedzot piedāvājumu, pretendents to paraksta ar drošu elektronisko parakstu un laika zīmogu vai ar Elektronisko iepirkumu sistēmas piedāvāto elektronisko parakstu. Pretendents pēc saviem ieskatiem dalības pieteikumu, tehnisko piedāvājumu un finanšu piedāvājumu var ar drošu elektronisko parakstu un laika zīmogu parakstīt atsevišķi. Piedāvājumu paraksta persona, kuras paraksta tiesībām ir jābūt nostiprinātām atbilstoši normatīvajos aktos noteiktajam regulējumam. Ja dokumentāciju paraksta pretendenta pilnvarota persona, pievienojot attiecīgu paraksta tiesīgās personas izdotu pilnvaru vai normatīvajos aktos noteiktā kārtībā apliecinātu pilnvarojuma kopiju.
	4. Piedāvājums jāsagatavo tā, lai nekādā veidā netiktu apdraudēta Elektronisko iepirkumu sistēmas e-konkursu apakšsistēmas darbība un nebūtu ierobežota piekļuve piedāvājumā ietvertajai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus. Ja piedāvājums saturēs kādu no šajā punktā minētajiem riskiem, tas netiks izskatīts. Gadījumā, ja piedāvājums ir šifrēts, pretendentam ne vēlāk kā 15 (piecpadsmit) minūšu laikā pēc piedāvājuma atvēršanas termiņa, jāiesniedz derīga elektroniskā atslēga un parole šifrētā dokumenta atvēršanai.
	5. Piedāvājumu atvēršana notiek Elektronisko iepirkumu sistēmā. Piedāvājumu atvēršanas sanāksmes finanšu piedāvājumu kopsavilkums ir pieejams Elektronisko iepirkumu sistēmā.
5. **Piedāvājuma derīguma termiņš**
	1. Piedāvājuma derīguma termiņš sākas no tā iesniegšanas brīža un ir spēkā 120 (viens simts divdesmit) kalendārās dienas.
	2. Pamatojoties uz Pasūtītāja rakstisku lūgumu, pretendents var pagarināt piedāvājuma derīguma termiņu. Pretendentam sava piekrišana vai noraidījums jāsniedz rakstveidā.
6. **Piedāvājuma sastāvs**
	1. Piedāvājumi iesniedzami atbilstoši konkursa nolikumā iekļautajiem paraugiem. Pretendentu piedāvājums sastāv no:
		1. pieteikuma, kas sagatavots atbilstoši 2.pielikuma paraugam;
		2. pretendenta atlases dokumentiem, kas sagatavoti atbilstoši konkursa nolikuma 18.punktā noteiktajām prasībām;
		3. finanšu piedāvājuma, kas sagatavots saskaņā ar nolikuma 19.punktu atbilstoši 4.pielikuma prasībām.
		4. Tehniskā piedāvājuma, kas sagatavots saskaņā ar nolikuma 20.punktu atbilstoši 3.pielikumam.
7. **Piedāvājuma apjoms**
	1. Piedāvājums jāiesniedz par visu iepirkuma priekšmetu kopumā. Nepilnīgi piedāvājumi nav atļauti.

**III INFORMĀCIJA PAR IEPIRKUMA PRIEKŠMETU**

1. **Piegādes priekšmets un apjoms**
	1. Izpildītājs nodrošina piekļuves kontroles sistēmas izveidi Pasūtītāja objektos (viss kopā – pakalpojumi) atbilstoši prasībām, kas noteiktas iepirkuma procedūras nolikumā un Tehniskajā specifikācijā (1.pielikums).
	2. Pakalpojums jāveic saskaņā ar Iepirkuma līguma projektā (4.pielikums) norādīto kārtību.
	3. Pakalpojums jānodrošina 9 (deviņu) mēnešu laikā no Iepirkuma līguma noslēgšanas dienas.
	4. Nepieciešamības gadījumā papildus informāciju par iepirkuma priekšmetu iespējams iegūt (tajā skaitā, apsekot Pasūtītāja objektus dabā), sazinoties ar Iekšējo drošības sistēmu daļas vadītāju Mārtiņu Melni, 67104919, 26446691, martins.melnis@rigassatiksme.lv.
2. **Līguma izpildes laiks un vieta**
	1. Iepirkuma līguma projekts ir pievienots nolikumam kā 4.pielikums un kalpos par pamatu iepirkuma līguma noslēgšanai starp Pasūtītāju un iepirkuma procedūras uzvarētāju.
	2. Iepirkuma līguma pielikumi tiks izstrādāti pēc iepirkuma uzvarētāja paziņošanas saskaņā ar nolikumā, tā pielikumos un konkursa uzvarētāja piedāvājumā ietverto informāciju.
	3. Līgums ir spēkā līdz pušu saistību izpildei.

**IV PRETENDENTU ATLASES PRASĪBAS**

1. **Pretendenta izslēgšanas noteikumi**
	1. Uz pretendentu (arī visiem piegādātāju apvienības dalībniekiem vai personālsabiedrības biedriem (ja pretendents ir piegādātāju apvienība vai personālsabiedrība) un uz pretendenta norādīto personu, uz kuras iespējām pretendents balstās, lai apliecinātu, ka tā kvalifikācija atbilst iepirkuma procedūras dokumentos noteiktajām prasībām), attiecas Sabiedrisko pakalpojumu sniedzēju iepirkumu likuma 48.panta pirmās daļas 2. un 3.punktā noteiktie pretendentu izslēgšanas noteikumi vai Starptautisko un Latvijas Republikas nacionālo sankciju likuma 11.1 panta izslēgšanas nosacījumi.
	2. Pretendentu izslēgšanas noteikumu attiecināmība uz konkrēto pretendentu tiks pārbaudīta Sabiedrisko pakalpojumu sniedzēju iepirkumu likuma 48. pantā noteiktajā kārtībā.
2. **Prasības profesionālās darbības veikšanā**
	1. Pretendentam vai, ja pretendents ir piegādātāju apvienība (turpmāk – apvienība) – visiem apvienības dalībniekiem, ir jābūt reģistrētiem Komercreģistrā vai, ja pretendents ir ārvalstnieks – reģistrētam atbilstoši attiecīgās valsts normatīvo aktu prasībām.
3. **Prasības pretendenta tehniskajām un profesionālajām spējām:**
	1. Pretendentam ir spēkā esoša LR Iekšlietu ministrijas speciālā atļauja (licence) apsardzes tehnisko sistēmu ierīkošanai.
	2. Pretendentam iepriekšējo 3 (trīs) gadu laikā ir pieredze integrētās piekļuves kontroles sistēmu modernizācijas projektu realizācijā: realizēti vismaz 2 (divi) projekti, kuros katrā veikta piekļuves kontroles sistēmu dokumentācijas izstrāde, iekārtu uzstādīšana un sistēmas programmēšana par līgumcenu vismaz EUR 50 000 EUR bez PVN (katram projektam). Abos projektos, jābūt uzstādītai tā ražotāja, kura piekļuves kontroles sistēmu pretendents piedāvā šajā iepirkumu procedūrā, piekļuves kontroles sistēmai un vismaz 1 (vienā) no minētajiem projektiem sistēmu integrēšana veikta arī ar citām ārējām personālpārvaldības sistēmām (piemēram, aktīvo direktoriju/personāla datu bāzi).
	3. Pretendentam iepirkuma priekšmeta realizācijā jānodrošina vismaz šādu speciālistu pakalpojumus un līdzdalību visā līguma darbības laikā:
		1. vismaz viens speciālists, kuram ir būvprakses sertifikāts elektroietaišu projektēšanā (spriegums līdz 1 kV) vai būvprakses sertifikāts elektronisko sakaru sistēmu un tīklu projektēšanā;
		2. vismaz viens speciālists, kuram ir būvprakses sertifikāts elektroietaišu izbūves būvdarbu vadīšanā (spriegums līdz 1 kV) vai būvprakses sertifikāts elektronisko sakaru sistēmu un tīklu būvdarbu vadīšanā;
		3. vismaz viens speciālists, kuram ir apliecība "C" elektrodrošības grupu[[1]](#footnote-1);
		4. vismaz viens speciālists, kuram iepriekšējo 3 (trīs) gadu laikā ir pieredze vismaz viena integrētās piekļuves kontroles sistēmu modernizācijas projekta realizācijā, kura ietvaros veikta piekļuves kontroles sistēmu dokumentācijas izstrāde, iekārtu uzstādīšana un sistēmas programmēšana, tajā skaitā integrēšanas ar citām ārējām personālpārvaldības sistēmām (piemēram, aktīvo direktoriju/personāla datu bāzi). Šajā projektā, jābūt uzstādītai tā ražotāja, kura piekļuves kontroles sistēmu pretendents piedāvā šajā iepirkumu procedūrā, piekļuves kontroles sistēmai un speciālistam jābūt projekta realizēšanā izmantotās sistēmas ražotāja vai oficiālā pārstāvja izsniegtam sertifikātam (vai apliecinājumam), kas pierāda pieredzi darbā ar konkrētā ražotāja integrētās piekļuves kontroles sistēmu.
		5. 17.3.punktā paredzēto speciālistu lomas projektā var tikt apvienotas.

**V PRETENDENTA ATLASES DOKUMENTI UN FINANŠU PIEDĀVĀJUMS**

1. **Pretendenta atlases dokumenti**
	1. Lai noskaidrotu pretendenta atbilstību Pasūtītāja izvirzītajām atlases prasībām, Pasūtītājs pārbaudīs par pretendentu pieejamo informāciju publiskās datubāzēs.
	2. Pretendentam būs pienākums pēc Pasūtītāja pieprasījuma jebkurā iepirkuma procedūras stadijā iesniegt visus vai daļu no kvalifikāciju apliecinošajiem dokumentiem.
	3. Kopā ar piedāvājumu pretendentam jāiesniedz šādi “Pretendentu dokumenti”:
		1. Ārvalstu pretendentiem jāiesniedz kompetentas attiecīgās valsts institūcijas izsniegts dokuments, kas apliecina, ka pretendentam ir juridiskā rīcībspēja un tiesībspēja slēgt iepirkuma līgumu, ja attiecīgās valsts normatīvie akti paredz šāda dokumenta izsniegšanu;
		2. Ārvalstu pretendentiem jāiesniedz izziņa, ja attiecīgās valsts normatīvie akti paredz šādu ziņu publisku reģistrēšanu, kas apliecina pretendenta amatpersonu pārstāvības tiesības;
		3. Informācija par pretendenta speciālā atļauja (licenci) atbilstoši nolikuma 17.1.punktam;
		4. Informācija pretendenta pieredzi atbilstoši nolikuma 17.2.punktam zemāk norādītajā formā:

|  |  |  |  |  |  |  |
| --- | --- | --- | --- | --- | --- | --- |
| Nr.p.k | Pasūtītājs un Pasūtītāja atbildīgā persona, amats, kontaktinformācija  |  | Objekta nosaukums un adrese  | Realizētā projekta izmaksas (euro, bez PVN) | Līguma izpildes laiks | Īss projekta apraksts pieredzes apliecināšanai (norādot piekļuves sistēmas ražotāja nosaukumu, un citu informāciju, kas pierāda izvirzīto nosacījumu izpildi) |
|  |  |  |  |  |  |  |
|  |  |  |  |  |  |  |

* + 1. Dokumenti, kas apliecina pretendenta rīcībā esošo speciālistu atbilstību 17.3.1.-17.3.3. punktā noteiktajām prasībām (apliecības, sertifikāti u.tml.), un speciālistu apliecinājumi par gatavību pildīt attiecīgā speciālista pienākumus iepirkuma līguma ietvaros, ja pretendents tiks atzīts par konkursa uzvarētāju.
		2. Informācija par pretendenta speciālista pieredzes atbilstību 17.3.4.punktam zemāk norādītajā formā:

|  |  |  |  |  |  |
| --- | --- | --- | --- | --- | --- |
| Nr.p.k | Pasūtītājs un Pasūtītāja atbildīgā persona, amats, kontaktinformācija  | Objekta nosaukums un adrese  | Realizētā projekta izmaksas (euro, bez PVN) | Līguma izpildes laiks | Īss projekta apraksts pieredzes apliecināšanai (norādot piekļuves sistēmas ražotāja nosaukumu, un citu informāciju, kas pierāda izvirzīto nosacījumu izpildi) |
|  |  |  |  |  |  |
|  |  |  |  |  |  |

* 1. Izziņas un citus dokumentus, kurus izsniedz Latvijas kompetentās institūcijas, Pasūtītājs pieņem un atzīst, ja tie izdoti ne agrāk kā vienu mēnesi pirms iesniegšanas dienas, bet ārvalstu kompetento institūciju izsniegtās izziņas un citus dokumentus Pasūtītājs pieņem un atzīst, ja tie izdoti ne agrāk, kā sešus mēnešus pirms iesniegšanas dienas, ja izziņas vai dokumenta izdevējs nav norādījis īsāku tā derīguma termiņu.
	2. Apliecinot atbilstību prasībām attiecībā uz pretendenta tehniskajām un profesionālajām spējām, pretendents var balstīties uz citu personu iespējām neatkarīgi no savstarpējo attiecību tiesiskā rakstura. Šādā gadījumā pretendents pierāda Pasūtītājam, ka tā rīcībā būs nepieciešamie resursi, iesniedzot šo uzņēmēju apliecinājumu vai vienošanos par nepieciešamo resursu nodošanu pretendenta rīcībā. Pretendents, lai apliecinātu profesionālo pieredzi vai Pasūtītāja prasībām atbilstoša personāla pieejamību, var balstīties uz citu personu iespējām tikai tad, ja šīs personas sniedz pakalpojumu, kura izpildei attiecīgās spējas ir nepieciešamas.
	3. Pretendents savā piedāvājumā norāda visus tos apakšuzņēmējus vai apakšuzņēmēju apakšuzņēmējus, kuru sniedzamo pakalpojumu vērtība ir 10 procenti no kopējās iepirkuma līguma vērtības vai lielāka, katram šādam apakšuzņēmējam izpildei nododamo iepirkuma līguma daļu, un pievieno vienošanos, kurā norādīti apakšuzņēmējam nododamo darbu veidi, šo darbu apjoms procentos no piedāvātās kopējās līguma cenas, un kurā apakšuzņēmējs apliecina gatavību veikt šos darbus, gadījumā, ja pretendents tiks atzīts par uzvarētāju. Apakšuzņēmēja sniedzamo pakalpojumu kopējo vērtību nosaka, ņemot vērā apakšuzņēmēja un visu attiecīgā iepirkuma ietvaros tā saistīto uzņēmumu sniedzamo pakalpojumu vērtību. Šā punkta izpratnē par saistīto uzņēmumu uzskata kapitālsabiedrību, kurā saskaņā ar koncerna statusu nosakošajiem normatīvajiem aktiem apakšuzņēmējam ir izšķirošā ietekme vai kurai ir izšķirošā ietekme apakšuzņēmējā, vai kapitālsabiedrību, kurā izšķirošā ietekme ir citai kapitālsabiedrībai, kurai vienlaikus ir izšķirošā ietekme attiecīgajā apakšuzņēmējā.
1. **Finanšu piedāvājums**
	1. Finanšu piedāvājums, kas jāsagatavo saskaņā ar Finanšu piedāvājuma formu (4.pielikums).
2. **Tehniskais piedāvājums**
	1. Tehniskajā piedāvājumā jānorāda laika grafiks, kādā pakalpojums tiks veikts, kā arī jāaizpilda 3.pielikumā norādītā tehniskā piedāvājuma forma.

**VI PIEDĀVĀJUMU VĒRTĒŠANA**

1. **Piedāvājumu vērtēšanas kārtība**
	1. Visus ar iepirkuma procedūras norisi saistītos jautājumus risina Pasūtītāja izveidota iepirkuma komisija.
	2. No sākuma komisija veic piedāvājumu noformējuma pārbaudi, kuras laikā komisija izvērtē, vai piedāvājums sagatavots un noformēts atbilstoši iepirkuma procedūras nolikuma II sadaļas prasībām. Ja piedāvājums neatbilst prasībām, komisijai, izvērtējot neatbilstību būtiskumu un ievērojot samērīguma principu, ir tiesības to noraidīt, un turpmākajā iepirkuma procedūrā tas tālāk netiek vērtēts.
	3. Komisija pārbauda, vai Pretendents, tā darbinieks vai Pretendenta piedāvājumā norādītā persona nav konsultējusi vai citādi bijusi iesaistīta iepirkuma dokumentu sagatavošanā. Ja Pretendents, tā darbinieki vai Pretendenta piedāvājumā norādītā persona ir konsultējusi vai citādi bijusi iesaistīta iepirkuma procedūras sagatavošanā un ja šis apstāklis piegādātājam dod priekšrocības Iepirkumā, tādējādi kavējot, ierobežojot vai deformējot konkurenci, attiecīgā Pretendenta piedāvājums tiek noraidīts. Komisija, konstatējot minētos apstākļus, pirms iespējamās Pretendenta noraidīšanas ļauj tam pierādīt, ka nav tādu apstākļu, kas attiecīgajam piegādātājam dotu jebkādas priekšrocības Iepirkumā, tādējādi kavējot, ierobežojot vai deformējot konkurenci.
	4. Komisija veic pretendenta tehniskā piedāvājuma atbilstības pārbaudi, kuras laikā, izvērtē tehniskā piedāvājuma atbilstību iepirkuma procedūras nolikuma prasībām. Ja pretendenta tehniskais piedāvājums neatbilst iepirkuma procedūras nolikuma prasībām, pretendents tiek izslēgts no turpmākās dalības iepirkuma procedūrā un tā piedāvājums tālāk netiek izskatīts. Tehniskā piedāvājuma vērtēšanas gaitā var tikt pieprasīts veikt piekļuves kontroles sistēmas darbības demonstrāciju, kādā no objektiem, kur pretendents šādu sistēmu ir uzstādījis (Tehniskās specifikācijas 4.punkts).
	5. Izvērtējot pretendenta finanšu piedāvājumu, Komisija pārbauda tā atbilstību iepirkuma procedūras nolikuma prasībām, kā arī pārbauda, vai pretendenta finanšu piedāvājumā nav aritmētisku kļūdu. Ja finanšu piedāvājums neatbilst iepirkuma procedūras nolikuma prasībām, pretendents tiek izslēgts no turpmākās dalības iepirkuma procedūrā un tā piedāvājums tālāk netiek izskatīts. Komisija, konstatējot aritmētiskās kļūdas, šīs kļūdas izlabo un informē pretendentu par aritmētisko kļūdu labojumu un laboto piedāvājuma summu. Novērtējot un salīdzinot piedāvājumus, kuros bijušas aritmētiskas kļūdas, Komisija ņem vērā izlabotās cenas.
	6. Komisija izvērtē, vai piedāvājums neatbilst šķietami nepamatoti lēta piedāvājuma pazīmēm. Ja Komisija konstatē, ka varētu būt saņemts šķietami nepamatoti lēts piedāvājums, tā pieprasa pretendentam detalizētu paskaidrojumu par būtiskajiem piedāvājuma nosacījumiem saskaņā ar Sabiedrisko pakalpojumu sniedzēju iepirkuma likuma 59. pantu.
	7. Komisija veic pretendenta kvalifikācijas pārbaudi, vadoties no pretendenta iesniegtajiem pretendentu atlases dokumentiem, kā arī pārbaudot pretendentu atbilstību nolikumā izvirzītajām prasībām publiski pieejamās datubāzēs. Ja pretendents neatbilst iepirkuma procedūras nolikumā norādītajām pretendenta atlases prasībām, pretendents tiek izslēgts no turpmākās dalības iepirkuma procedūrā.
	8. Iepirkuma komisija ir tiesīga pretendentu kvalifikācijas, tehnisko un finanšu piedāvājumu atbilstības pārbaudi veikt tikai tam pretendentam, kuram būtu piešķiramas iepirkuma līguma slēgšanas tiesības.
	9. Komisija attiecībā uz Pretendentu, kuram būtu piešķiramas līguma slēgšanas tiesības, pārbauda tā atbilstību Starptautisko un Latvijas Republikas nacionālo sankciju likuma prasībām.
2. **Piedāvājuma izvēles kritērijs**
	1. Pretendentu piedāvājumi tiek vērtēti pēc pretendentu iesniegtā finanšu piedāvājuma, izvēloties piedāvājumu ar viszemāko cenu.
3. **Lēmumu pieņemšanas kārtība un pretendentu informēšana**
	1. Komisija lēmumus pieņem sēdēs. Komisija ir lemttiesīga, ja tās sēdē piedalās vismaz divas trešdaļas Komisijas locekļu, bet ne mazāk kā trīs locekļi.
	2. Komisija lēmumu par iepirkuma procedūras rezultātiem pieņem ar balsu vairākumu. Ja iepirkuma komisijas locekļu balsis sadalās vienādi, izšķirošā ir komisijas priekšsēdētāja balss. Komisijas loceklis nevar atturēties no lēmuma pieņemšanas.
	3. Lēmumu par iepirkumu procedūras rezultātiem pieņem komisija saskaņā ar nolikuma 22.punktā noteikto piedāvājumu izvēles kritēriju.
	4. Komisija var jebkurā brīdī pārtraukt iepirkuma procedūru, ja tam ir objektīvs iemesls.

Pēc lēmuma pieņemšanas visi pretendenti piecu darba dienu laikā tiek informēti par pieņemto lēmumu iepirkuma procedūrā, informāciju nosūtot pa pastu, faksu vai elektroniski, izmantojot drošu elektronisko parakstu vai pievienojot elektroniskajam pastam skenētu dokumentu, vai nododot personīgi.

1. **Iepirkuma līguma noslēgšana**
	1. Komisijas lēmums un paziņojums par iepirkuma procedūras uzvarētāju ir par pamatu iepirkuma līguma sagatavošanai. Līgums tiek slēgts uz pretendenta piedāvājuma pamata atbilstoši līguma projektam, kas pievienots nolikumam kā 4.pielikums.
	2. Ja izraudzītais pretendents atsakās slēgt līgumu ar Pasūtītāju vai neparaksta to 5 (piecu) darba dienu laikā pēc līguma saņemšanas (neparakstīšana šādā gadījumā tiek uzskatīta par atsacīšanos slēgt līgumu), iepirkuma komisija pieņem lēmumu slēgt līgumu ar nākamo pretendentu, kurš iesniedzis nolikumam atbilstošu saimnieciski visizdevīgāko piedāvājumu (piedāvājumu ar zemāko cenu), vai pārtraukt iepirkuma procedūru, neizvēloties nevienu piedāvājumu.
	3. Pirms lēmuma pieņemšanas par līguma noslēgšanu ar nākamo pretendentu, kurš iesniedzis nolikumam atbilstošu saimnieciski visizdevīgāko piedāvājumu (piedāvājumu ar zemāko cenu), Pasūtītājs izvērtē, vai tas nav uzskatāms par vienu tirgus dalībnieku kopā ar sākotnēji izraudzīto pretendentu, kurš atteicās slēgt iepirkuma līgumu ar Pasūtītāju. Ja tiek pieņemts lēmums slēgt līgumu ar nākamo pretendentu, kurš piedāvājis saimnieciski visizdevīgāko piedāvājumu (piedāvājumu ar zemāko cenu), bet tas atsakās slēgt līgumu vai neparaksta to 5 (piecu) darba dienu laikā pēc līguma saņemšanas, Pasūtītājs pieņem lēmumu pārtraukt iepirkuma procedūru, neizvēloties nevienu piedāvājumu.
2. **Pielikumi**
3. pielikums – Tehniskā specifikācija
4. pielikums – Pieteikuma vēstule
5. pielikums – Tehniskā piedāvājuma forma
6. pielikums – Finanšu piedāvājuma forma
7. pielikums – Iepirkuma līguma projekts

RP SIA “Rīgas satiksme”

Iepirkumu komisijas priekšsēdētāja

/*elektroniski parakstīts*/ K. Meiberga

Rīgā, 2022. gada 7. jūnijā

**1.pielikums**
iepirkuma procedūras nolikumam
“Piekļuves kontroles sistēmas izveide”

Identifikācijas Nr.RDSD/2022/31

**TEHNISKĀ SPECIFIKĀCIJA**

1. Esošās situācijas apraksts:
	1. RP SIA “Rīgas Satiksme” šobrīd nekustamā īpašuma objektos Rīgā izmanto vairākas piekļuves kontroles sistēmas, piemēram, DAccess, ZkTecco un Honeyweel. Vairāk informāciju **skatīt pielikumā “Objektu saraksts”**.
	2. Kopējais piekļuves sistēmas izmantotais nolasītāju skaits 128 gab., (no tiem – 10 gab. ir *Rosslare AY – K6255*, kas nav jāmaina, ja tiek paredzēti tādi paši karšu lasītāji);
	3. Tiek izmantoti dažāda veida durvju atvēršanas mehānismi, kā - sprūdi, magnēti, turniketi, elektroniskās slēdzenes, kurs nav paredzēt mainīt projekta ietvaros.
	4. Personu autorizācijai tiek izmantotas ISO/IEC 14443 type B 13.56MHz un identifikācijas kartiņas.
	5. Piekļuves sistēmas unikālo reģistrēto personu (identifikācijas kartiņu) skaits – vismaz 4500.
2. Iepirkuma mērķis – veikt esošo trīs piekļuves sistēmu nomaiņu uz vienoto integrēto piekļuves sistēmu (turpmāk tekstā – PKS), kas atbilst Tehniskās specifikācijas noteiktajiem minimālajiem funkcionālajiem un tehnoloģiskajiem parametriem.
3. Pretendents šī iepirkuma ietvarā veic šādus darbus un uzdevumus, ievērojot Tehniskajā specifikācijā noteiktās minimālās prasības:
	1. Pamatojoties uz esošās situācijas aprakstu un papildu izpētes gaitā iegūto informāciju, sagatavo izpilddokumentāciju /projektu par PKS un to sastāvdaļu uzstādīšanu un komunikācijas tīklu izbūvi, tajā skaitā arī par esošo elementu (programmatūru, kontrolieri, lasītāji,) aizstāšanu vai demontāžu:
		1. iekļauj iekārtu izvietojumus un kabeļu trases;
		2. iesniedz izpilddokumentāciju par visiem darbiem, tai skaitā, izmaiņas esošajās sistēmās, 2 eksemplārā drukātā veidā un elektroniski datnes “.dwg” un “.pdf” veidā.
	2. Sagatavo PKS pakāpeniskas ieviešanas (integrācijas) plāna piedāvājumu;
	3. Piegādā un saskaņā ar Pasūtītāja norādījumiem uzstāda un konfigurē PKS, tajā skaitā:
		1. Piegādā visas izrietošās programmatūras licences un atļaujas;
		2. Pasūtītāja tehniskajos resursos uzstāda un konfigurē centrālās vadības programmatūru;
		3. Vizualizācijas plānu izstrāde programmatūrā, lai nodrošinātu objektu vizuālizāciju.
		4. Piekļuves tiesību, grupu u.c. programmēšana atbilstoši esošai pasūtītāja situācijai.
		5. Izveido un nodrošina datu apmaiņas servisus ar Pasūtītāja IT resursiem 1C programmatūru:
			1. automatizēts datu imports par Pasūtītāja darbiniekiem (Vārds, Uzvārds, Darba numurs, Amats) un to hierarhijas organizācijas struktūrām (struktūrvienības) no Pasūtītāja personālvadības sistēmas 1C, API saskarnes veidā ar parametrizējamu cikliskumu;
			2. datu ievadīšana manuāli ar Pasūtītāja atbildīgā personāla tiesībām izveidojot lietotāju un piešķirot, tiesības;
			3. lietotāju autorizāciju ar katra lietotāja pārvaldību (lomu un piekļuvju pārvaldību, lietotāju darbību pārvaldību), kas balstīta uz integrāciju ar Pasūtītāja Microsoft ActiveDirectory (LDAP) līmeņa lietotāju grupu politikām.
		6. Nomaina esošos PKS elementus (programmatūru, kontrolieri, lasītāji). ;
		7. Veic Pasūtītāja lietotāju apmācības, kas organizētas atbilstoši PKS realizētajām funkciju/lietošanas grupām.
	4. Nodrošina PKS, tajā skaitā iekārtu, garantiju atbilstoši ražotāja noteiktajam, bet ne mazāku par 24 mēnešiem pēc nodošanas un pieņemšanas akta parakstīšanas;
	5. Veic Pasūtītāja objektu aprīkošanu ar jauniem PKS un apsardzes elementiem saskaņā ar **Tehniskās specifikācijas 7.punktā** noteikto un ievērojot to, ka:
		1. Piegādā un uzstāda tādus identifikācijas elementu (karšu) nolasītājus, kas spēj lasīt ISO/IEC 14443 type B 13.56MHz, tajā skaitā izmantojot piekļuves karšu lasītāju paredz iespēju uzlikt un noņemt no apsardzes konkrētus apsardzes rajonus, kur uzstādīta PKS sistēma
4. Pēc Pasūtītāja pieprasījuma pretendentam iepirkuma procedūras laikā ir jānodrošina PKS darbības demonstrācija, lai sniegtu detalizētu priekšstatu par piedāvātās sistēmas funkcionālu un tehnisku atbilstību Pasūtītāja prasībām.
5. PKS ietvarā piegādātajai centrālās uzraudzības un vadības programmatūrai jāatbilst vismaz šādām prasībām:
	1. Datu apmaiņa organizēta “serveris-klients” arhitektūrā, kas nodrošina iespēju organizēt PKS viennozīmīgu darbību Pasūtītāja tehnoloģiskajā ierīcēs ar dažādu operētājsistēmu un tīmekļa pārlūku kombināciju:
		1. Nodrošināta Microsoft Windows 10 (vai jaunākas) operētājsistēmas lietotnes darba vide;
	2. Nodrošināta centrālās vadības programmatūras savietojamība ar Pretendenta rīcībā esošām Microsoft Windows Server 2016 (vai jaunāka versija) operētājsistēmu un Microsoft SQL 2017 datu bāzi;
	3. Laika zīmogs UTC formātā;
	4. Atbalstīta HTTPS piekļuve, izmantojot drošu transporta slāņa šifrēšanu TLS v.1.2 vai jaunāku.
	5. Saskarnes valoda visos līmeņos – latviešu valoda vai angļu valodā;
	6. Programmatūras lietotāju un piekļuves karšu lietotāju darbību auditācijas pieraksti ar automātisku reģistrēšanu žurnālā:
		1. reģistrē katra sistēmas lietotāja aktivitāti procesu katrā izpildes solī;
		2. darbību vēsture izgūstama patstāvīgas atskaites formā, tajā skaitā ar datu saglabāšanas iespēju dažādos formātos - HTML, PDF, XLS, un CSV.
6. Nodrošina PKS garantijas apkalpošanu centrālās vadības programmatūrai, kas iekļauj tehnisko atbalstu, problēmu pieteikumu novēršanu, konsultāciju sniegšanu un izrietošu izmaiņu pieprasījumu realizēšanu atbilstoši un ievērojot ITIL ITSM (Support level) vadlīnijas ar šādām pieteikumu kategorijām, to prioritātēm un nosacījumiem:
	1. Avārija – problēma, kas izraisa pilnīgu Sistēmas apstāšanos un/vai funkciju nepieejamību (1.kategorija);
	2. Kļūda, ko nevar apiet – problēma, ko izraisījusi Sistēmas programmatūras kļūda, vai nekorekta darbība un kas rada ievērojamus funkcionalitātes zudumus un nav zināms problēmas apiešanas risinājums, bet ir iespējams darbu turpināt ierobežotā režīmā (2.kategorija);
	3. Kļūda, ko var apiet – problēma, kas izraisa minimālus iespēju un/vai funkciju zudumus, ietekme uz Sistēmu ir mazsvarīga vai sagādā neērtības (3.kategorija);
	4. Neprecizitāte – problēma, kas neizraisa iespējamus zudumus un ir uzskatāma par Sistēmas programmatūras kļūdu, neprecizitāti vai nekorektu darbību, kas rada nelielu ietekmi uz darbu Sistēmā (4.kategorija);
	5. Konsultācija – situācija, kad Pasūtītājam ir nepieciešams saņemt atbalstu noteiktu jautājumu risināšanai, vai papildu informācijas iegūšanai par Sistēmu un tās funkcionālajām iespējām, tajā skaitā apmācību veikšanai darbam ar Sistēmu (5.kategorija);
	6. Lēmumu par pieteikuma kategorijas maiņu no zemākas uz 1.vai 2.kategoriju pieņem Pasūtītājs;
	7. Pieteikumu pieņemšanu un reģistrāciju, problēmu un bojājumu centralizētu apstrādi veic 24 stundas dienā 7 dienas nedēļā vismaz vienā no šādiem kanāliem: :
		1. zvaniem uz norādītu Pretendenta kontakttālruni;
		2. elektronisku vēstuļu sūtījumiem uz norādītu Pretendenta e-pasta adresi;
		3. Pasūtītājs Pretendenta uzturētā pieteikuma vadības sistēmā bez apjoma un lietotāju skaita ierobežojuma;
	8. Saņemot pieteikumu, Pretendents reģistrē tā pieteikšanas laiku un sniedz reģistrācijas apstiprinājumu, nosūtot atbildes e-pasta paziņojumu, ja pieteikums saņems izmantojot 6.7.2., vai 6.7.3., punktā minētos risinājumus.
	9. Pieteikto problēmu novēršanu un/vai uzdevumu apstrādi veic, ievērojot šādus minimālos reakcijas un pilnas novēršanas laikus:
		1. reakcijas laiks ir – laika periods no pieteikuma saņemšanas, kad ir sniegta vai reģistrēta pilna apjoma pieteikuma informācija, brīža līdz brīdim, kad tiek iesniegta reakcijas laika atbilde, kurā iekļauj vismaz šādu informāciju: izskaidrots problēmas cēlonis (ja tas ir zināms), izskaidrots veids, kā tiks novērsta un atrisināta problēma, vai sniegta informācija, pagaidu risinājuma ieviešanas un/vai novēršanas laiks un/vai plāns, nepieciešamās un/vai veicamās darbības, kas palīdzētu problēmu lokalizēt, vai minimizēt tās ietekmi;
		2. pastāvīgā risinājuma piegādes mērķa termiņš vai atrisināšanas laiks – ir laika periods no reakcijas laika atbildes saņemšanas un apstiprināšanas brīža, līdz brīdim, kad pakalpojumu sniedzējs ir nodrošinājis risinājumu, pēc kura vairs nav iespējams atkārtot pieteikto problēmu, vai arī ir veicis darbības, kas samazina attiecīgā pieteikuma kategoriju uz zemāku;
		3. reakcijas laiks 1. kategorijas pieteikumam ir 3 stundas ar pastāvīga risinājuma piegādi ne ilgāk kā 8 stundu laikā 24 stundas dienā 7 dienas nedēļā;
		4. reakcijas laiks 2. kategorijas pieteikumam ir 3 stundas ar pastāvīga risinājuma piegādi ne ilgāk kā 24 stundu laikā
		5. reakcijas laiks 3. kategorijas un 4. kategorijas pieteikumam ir 8 stundas ar pastāvīga risinājuma piegādi ne ilgāk kā 72 stundu laikā
		6. reakcijas laiks 5. kategorijas pieteikumam ir 6 darbdienas, kura ietvarā sagatavo piedāvājumu. Pasūtītājam ir tiesības nerealizēt attiecīgo pieprasījumu.
7. **Papildus veic šādu Pasūtītāja objektu aprīkošanu ar PKS jauniem elementiem:**

|  |  |
| --- | --- |
| **7.1.** | **Vestienas iela 35.** Durvis 205.telpai un durvis 306.telpai. |
| 7.1.1. | Veikt 2 durvju aprīkošanu ar karšu nolasītājiem (ieejai no ārpuses). Ierīkot durvju atvēršanu ar rokturi no iekšpuses, uzstādot elektronisko sprūdu. |
| 7.1.2. | Veikt apsardzes sistēmas ierīkošanu (signalizācijas devēju), pieslēdzot to PKS. Telpas pieslēgšanu / atslēgšanu nodrošināt ar piekļuves karšu nolasītāju. Nodrošināt attālināto vadību no Pasūtītāja vadības centra. Nodrošināt trauksmes signālu pārraidi uz Pasūtītāja apkalpojošās apsardzes uzņēmuma diennakts apsardzes vadības centrāli. |
| **7.2.** | **Kleistu iela 28.** Durvis 2.stāva serveru telpai |
| 7.2.1. | Veikt durvju aprīkošanu ar karšu nolasītāju (ieejai no ārpuses). Ierīkot durvju atvēršanu ar rokturi no iekšpuses, uzstādot elektronisko sprūdu. |
| 7.2.2. | Veikt apsardzes sistēmas ierīkošanu (signalizācijas devēju), pieslēdzot to PKS. Telpas pieslēgšanu / atslēgšanu nodrošināt ar piekļuves karšu nolasītāju. Nodrošināt attālināto vadību no Pasūtītāja vadības centra. Nodrošināt trauksmes signālu pārraidi uz Pasūtītāja apkalpojošās apsardzes uzņēmuma diennakts apsardzes vadības centrāli. |
| **7.3.** | **Kleistu iela 28.** Datu centrs. |
| 7.3.1. | Veikt nomaiņu Datu centra signalizācijas MBSecurity4000 sistēmai, kas sastāv no: 2 sirēnas, klaviatūra, 6 magnētiskie vārtu kontakti, 6 magnētiskie durvju kontakti, 14 PIR detektori nodrošināt attālināto vadību no Pasūtītāja vadības centra. Nodrošināt trauksmes signālu pārraidi uz Pasūtītāja apkalpojošās apsardzes uzņēmuma diennakts apsardzes vadības centrāli. Nodrošināt apsardzes zonas uzlikšanu / noņemšanu ar piekļuves karšu nolasītāju un signalizācijas klaviatūru. |
| 7.3.2. | Ieeju serveru telpā paredzēt ar 2 līmeņu drošības lasītāju, kā Karte+PIN. |
| **7.4.** | **Brīvības gatve 384b (Galapunkts – Šmerlis)** |
| 7.4.1. | Veikt 3 durvju (kases zona, virtuves zona, dispečeru telpa) aprīkošanu ar karšu nolasītājiem. Ierīkot durvju atvēršanu ar rokturi no iekšpuses, uzstādot elektronisko sprūdu. Papildus ārdurvīm uzstādīt vienu elektrisko slēdzeni DS-K4E100 vai citu ekvivalentu pēc funkcionalitātes parametriem, nodrošinot bloķēšanas režīmu ārpus darba laika.  |
| 7.4.2. | Veikt apsardzes sistēmas ierīkošanu ar 10 signalizācijas devējiem, ārēju sirēnu, apsardzes signalizācijas klaviatūru, pārnēsājamo trauksmes pogu un 3 signalizācijas herkonu uzstādīšanu ārdurvīm, pieslēdzot to PKS. Nodrošināt attālināto vadību no Pasūtītāja vadības centra. Nodrošināt trauksmes signālu pārraidi uz Pasūtītāja apkalpojošās apsardzes uzņēmuma diennakts apsardzes vadības centrāli. Nodrošināt apsardzes zonas uzlikšanu / noņemšanu ar piekļuves karšu nolasītāju un signalizācijas klaviatūru. Demontēt esošo signalizācijas sistēmu. |
| **7.5.** | **Stirnu iela 65a (Galapunkts – Ieriķi)** |
| 7.5.1. | Veikt 2 durvju (kase zona un ieeja) aprīkošanu ar karšu nolasītājiem. Ierīkot durvju atvēršanu ar rokturi no iekšpuses, uzstādot elektronisko sprūdu. Papildus ārdurvīm uzstādīt vienu elektrisko slēdzeni DS-K4E100 vai citu ekvivalentu pēc funkcionalitātes parametriem, nodrošinot bloķēšanas režīmu ārpus darba laika. |
| 7.5.2. | Veikt apsardzes sistēmas ierīkošanu ar 7 signalizācijas devējiem, ārēju sirēnu, apsardzes signalizācijas klaviatūru, 4 signalizācijas herkonu uzstādīšanu ārdurvīm, pieslēdzot to PKS. Nodrošināt attālināto vadību no Pasūtītāja vadības centra. Nodrošināt trauksmes signālu pārraidi uz Pasūtītāja apkalpojošās apsardzes uzņēmuma diennakts apsardzes vadības centrāli. Nodrošināt apsardzes zonas uzlikšanu / noņemšanu ar piekļuves karšu nolasītāju un signalizācijas klaviatūru. Demontēt esošo signalizācijas sistēmu. |
| **7.6.** | **Pērnavas iela 55a (Galapunkts – Daugavas stadions)** |
| 7.6.1. | Veikt durvju aprīkošanu ar karšu nolasītāju (ieeja kases zonā). Ierīkot durvju atvēršanu ar rokturi no iekšpuses, uzstādot elektronisko sprūdu. Papildus ārdurvīm uzstādīt vienu elektrisko slēdzeni DS-K4E100 vai citu ekvivalentu pēc funkcionalitātes parametriem, nodrošinot bloķēšanas režīmu ārpus darba laika. |
| 7.6.2. | Veikt apsardzes sistēmas ierīkošanu ar 7 signalizācijas devējiem, ārēju sirēnu, apsardzes signalizācijas klaviatūru, 1 signalizācijas herkonu uzstādīšanu ārdurvīm, pieslēdzot to PKS. Nodrošināt attālināto vadību no Pasūtītāja vadības centra. Nodrošināt trauksmes signālu pārraidi uz Pasūtītāja apkalpojošās apsardzes uzņēmuma diennakts apsardzes vadības centrāli. Nodrošināt apsardzes zonas uzlikšanu / noņemšanu ar piekļuves karšu nolasītāju un signalizācijas klaviatūru. Demontēt esošo signalizācijas sistēmu. |
| **7.7.** | **Kroņu iela 19, Rīga (Apakšstacija)** |
| **7.7.1.** | Veikt 2 durvju (1.stāva ieeja un 2.stāva ieeja IDSD tehniskā daļa) aprīkošanu ar karšu nolasītājiem ieejai no ārpuses, durvju atvēršanu ar rokturi uzstādot elektronisko sprūdu. Papildus uzstādīt IP video/video domofona izsaukuma paneli ārpusē ar divām izsaukuma pogām un IP video/audio domofonu izsaukuma paneli iekšpusē ar vienu izsaukuma pogu. Uzstādīt 2 iekštelpu izsaukuma video monitors ar skārienjutīgu displeju. |

8. Jānodrošina PKS un tās elementu atbilstība šādām minimālām tehniskām un funkcionālām prasībām:

8.1. unikālo reģistrēto personu (identifikācijas elementu) skaits ne mazāks, kā 4500 ar iespēju izmantot vismaz šādus identifikācijas elementus:

* + 1. NFC kartiņas (13.56Mhz),
	1. maksimālais operatoru lomas lietotāju skaits līdz 30 lietotāji;
	2. maksimālais reģistrēto durvju vai cita veida vadības objektu skaits līdz 1000 vienības;
	3. Piekļuves kontroles vadības funkcionalitātē iekļauta:
		1. Atslēgšana vai piekļuves nodrošināšana noteiktos definētos laika periodos (automātiski vai ar attālināto vadību);
		2. Bloķēšana vai piekļuves lieguma nodrošināšana noteiktos definētos laika periodos (automātiski vai ar attālināto vadību);
		3. Automātiska atbloķēšana avārijas situācijās, kā elektrības atslēgums un citi;
		4. Signalizācijas automātiska uzstādīšana un noņemšana, ja tas nepieciešams;
		5. Attālināta durvju atbloķēšana;
		6. Iespēja integrēt “namruņu” sistēmu.
	4. Apsardzes vadības funkcionalitātē iekļauta:
		1. Iespēja atslēgt un pieslēgt apsardzes signalizāciju ar apsardzes klaviatūru un piekļuves kartiņu, vaiattālinātu vadību un automātisku programmēšanu;
		2. Katra lietotāja piekļuves tiesību un signalizācijas kodu attālināta reģistrēšana, ievadīšana;
		3. Trauksmes vizualizēšana ar konkrētu nostrādes zonu un trauksmes devēju attēlošanu;
		4. Trauksmes pogu vizualizācija.
	5. Videonovērošanas sistēmu integrācijā iekļauta:
		1. Pasūtītāja rīcībā esošās video sistēmas Hikvision pievienošana iespējas;
		2. Kameru vizualizēšana iespējas centrālās sistēmas vadības plānos;
		3. Kameru trauksmes funkciju nodrošināšana iespējas, vizualizējot trauksmes zonu.
	6. Vadības programmatūras funkcionalitātē iekļauta:
		1. Lietotāju un to apvienotu grupu pārvaldība, kas saistīta ar Tehniskās specifikācijas 3.3.5.punktā noteiktajiem datu apmaiņas servisiem, tajā skaitā ja dati tiek dzēsti Pasūtītāja pusē, tad nekavējoties jābloķē attiecīgā lietotāja tiesības;
		2. Durvju un to apvienoto grupu pārvaldība;
		3. Šādu identifikācijas elementu pārvaldība: NFC kartiņas;
		4. Nodrošināt sistēmas sadarbību ar atvērta tipa API, ja sistēma pati nepiedāvā dažāda veida integrācijas, kas būs nepieciešamas integrācijām ar Uzņēmuma iekšējām sistēmām;
		5. Telpu plānu un PKS saistīto elementu vizualizēta attēlošana;
		6. Avārijas un trauksmju situāciju attēlošana un vizualizācija;
		7. Identifikācijas elementu programmēšana un pievienošana sistēmai Personāla pārvaldības un Iekšējo drošības sistēmu daļas lietotājiem.
	7. Tehniskās prasības karšu lasītājiem pie durvīm bez klaviatūras:
		1. NFC identifikācija;
		2. Izmantojami gan ārtelpās, gan iekštelpās.
		3. Atspoguļo telpas vai rajona apsardzes zonu un piekļuves tiesības ar trīskrāsu LED;
		4. vismaz IP65 klases izturība.
	8. Tehniskās prasības karšu lasītājiem pie durvīm ar klaviatūru:
		1. NFC identifikācija un klaviatūra;
		2. Izmantojami gan ārtelpās, gan iekštelpās;
		3. Atspoguļo telpas vai rajona apsardzes zonu un piekļuves tiesības ar trīskrāsu LED;
		4. Vismaz IP65 klases izturība.
	9. Tehniskās prasības karšu lasītājiem pie durvīm ar dubultu pārbaudi (Karte+PIN):
		1. NFC identifikācija un klaviatūra;
		2. Izmantojami gan ārtelpās, gan iekštelpās;
		3. Atspoguļo telpas vai rajona apsardzes zonu un piekļuves tiesības ar trīskrāsu LED;
		4. Vismaz IP65 klases izturība.
	10. Tehniskās prasības vadības kontrolieriem:
		1. Skaits atbilstoši ražotāju prasībām, lai nodrošinātu pieslēdzamo objektu skaitu;
		2. Vadības slēgums – izmantojot Pasūtītāja lokālo Ethernet datu tīklu.
		3. Slēgums kontrolieris – serveris – izmantojot Uzņēmuma datu tīklu (Cat 5, vai GSM + VPM pieslēgums);
		4. Slēgums ar objektu (lasītājs) – izmantojot esošo vājstrāvas kabeļu pieslēgumu vai veidojot atbilstošu pieslēgumu piedāvātā objekta prasībām.
		5. Nodrošina ne mazāk kā 10000 lietotāju, līdz 1000 grupu, līdz 1000 objektu datu apstrādi;
	11. Tehniskās prasības durvju kontrolieriem:
		1. Ar iebūvētu pastāvīgo atmiņu, ja pārtrūkst sakari ar serveri;
		2. Skaits atbilstošs durvju skaitam;
		3. Veids atbilstošs noteikto durvju prasībām.
		4. Savienojuma interfeiss Wiegand vai OSDP.
1. Pretendents visus instalācijas darbus veic atbilstoši elektronisko sakaru sistēmas izbūves normām, instalācijas izvietojot uz jauniem vai esošajiem vājstrāvu vadu plauktiem, esošajos vai jaunos vadu kanālos.
2. Piedāvājuma cenā iekļauj visas izmaksas, kas saistītas ar Tehniskajā specifikācijā noteikto prasību izpildi un atbilstoša pakalpojuma sniegšanu Pasūtītāja norādītajos objektos.

Pielikumā, objektu saraksts (atsevišķā failā)

**2.pielikums**
iepirkuma procedūras nolikumam
“Piekļuves kontroles sistēmas izveide”
identifikācijas Nr. RS/2022/31

**PIETEIKUMA IESNIEGŠANAI IETEICAMĀ FORMA***(uz pretendenta veidlapas)*

**Pieteikums
par piedalīšanos iepirkuma procedūrā
“Piekļuves kontroles sistēmas izveide”**
identifikācijas Nr. RS/2022/31

1. **IESNIEDZA**

|  |  |
| --- | --- |
| **Uzņēmuma pilns nosaukums** |  |
| **Uzņēmuma reģistrācijas numurs un datums** |  |
| **Juridiskā adrese** |  |
| **Faktiskā adrese** |  |
| **Bankas rekvizīti** |  |

1. **KONTAKTPERSONA**

|  |  |
| --- | --- |
| **Vārds, uzvārds** |  |
| **Tālr. / Fakss** |  |
| **e-pasta adrese** |  |

1. **PIETEIKUMS**

Iepazinušies ar iepirkuma procedūras nolikumu un tā pielikumiem, mēs atbilstoši nolikuma prasībām iesniedzam piedāvājumu iepirkuma procedūrā un apliecinām savu atbilstību iepirkuma procedūras nolikuma prasībām.

Iesniedzot piedāvājumu, mēs apliecinām, ka esam iepazinušies ar iepirkuma procedūras dokumentos noteiktajām prasībām, sapratuši tās un pilnībā piekrituši visiem noteikumiem, kā arī garantējam sniegto ziņu un dokumentu patiesumu un precizitāti. Apņemamies līguma piešķiršanas gadījumā pildīt visus iepirkuma procedūras nolikumam pievienotā līguma projektā noteiktos nosacījumus.

Ar šo piedāvājumu mēs apstiprinām, ka mūsu piedāvājums ir spēkā 120 dienas no piedāvājumu iesniegšanas termiņa beigām.

Informējam, ka uzņēmuma patiesais labuma guvējs ir - \_\_\_\_\_\_\_\_\_\_\_\_\_\_\_\_\_\_ [[2]](#footnote-2)

Pieteikumam jāpievieno Valsts ieņēmumu dienesta izziņa “Nodokļu maksātāja reitings”, ko pretendents sagatavo Valsts ieņēmumu dienesta Elektroniskās deklarēšanas sistēmā[[3]](#footnote-3).

Paraksta pretendenta pārstāvis ar pārstāvniecības tiesībām vai tā pilnvarotā persona:

|  |  |
| --- | --- |
| Vārds, uzvārds |  |
| Amats |  |
| Paraksts |  |
| Datums |  |

**3.pielikums**
iepirkuma procedūras nolikumam
“Piekļuves kontroles sistēmas izveide”
identifikācijas Nr. RS/2022/31

**TEHNISKAIS PIEDĀVĀJUMS IEPIRKUMA PROCEDŪRAI
“Piekļuves kontroles sistēmas izveide”** **identifikācijas Nr. RS/2022/31**

Pretendenta nosaukums \_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
|  | Vispārīga informācija | Informācija par pretendenta piedāvāto produktu (ražotājs, modelis, sērijas Nr., atbilstība prasībām) |
| 1 | **1. Jānodrošina PKS un tās elementu atbilstība šādām minimālām tehniskām un funkcionālām prasībām:** |
| **1.1. unikālo reģistrēto personu (identifikācijas elementu) skaits ne mazāks, kā 4500 ar iespēju izmantot vismaz šādus identifikācijas elementus: NFC kartiņas (13.56Mhz),** |  |
| **1.2. Maksimālais operatoru lomas lietotāju skaits līdz 30 lietotāji;** |
| **1.3. Maksimālais reģistrēto durvju vai cita veida vadības objektu skaits līdz 1000 vienības;** |
| **1.4. Integrācijas prasības atbilstošas vispārējām prasībām:** |
| **1.5. Piekļuves kontroles vadības funkcionalitātē iekļauta:** |
| 1.5.1.   Atslēgšana vai piekļuves nodrošināšana noteiktos definētos laika periodos (automātiski vai ar attālināto vadību); |
| 1.5.2.   Bloķēšana vai piekļuves lieguma nodrošināšana noteiktos definētos laika periodos (automātiski vai ar attālināto vadību); |
| 1.5.3.   Automātiska atbloķēšana avārijas situācijās, kā elektrības atslēgums un citi; |
| 1.5.4.   Signalizācijas automātiska uzstādīšana un noņemšana, ja tas nepieciešams; |
| 1.5.5.   Attālināta durvju atbloķēšana; |
| 1.5.6.   Iespēja integrēt “namruņu” sistēmu. |
| **1.6. Apsardzes vadības funkcionalitātē iekļauta:** |
| 1.6.1.   Iespēja atslēgt un pieslēgt apsardzes signalizāciju ar apsardzes klaviatūru, piekļuves kartiņu, ar attālinātu vadību vai automātisku programmēšanu; |
| 1.6.2.   Katra lietotāja piekļuves tiesību un signalizācijas kodu attālināta reģistrēšana, ievadīšana; |
| 1.6.3.   Trauksmes vizualizēšana ar konkrētu nostrādes zonu un trauksmes devēju attēlošanu; |
| 1.6.4.   Trauksmes pogu vizualizācija. |
| **1.7. Videonovērošanas sistēmu integrācijā iekļauta:** |
| 1.7.1.   Pasūtītāja rīcībā esošās video sistēmas Hikvision pievienošana; |
| 1.7.2.   Kameru vizualizēšana centrālās sistēmas vadības plānos; |
| 1.7.3.   Kameru trauksmes funkciju nodrošināšana, vizualizējot trauksmes zonu. |
| **2. Vadības programmatūras funkcionalitātē iekļauta:** |
| 2.1.  Lietotāju un to apvienotu grupu pārvaldība, kas saistīta ar Tehniskās specifikācijas 3.3.5.punktā noteiktajiem datu apmaiņas servisiem, tajā skaitā ja dati tiek dzēsti Pasūtītāja pusē, tad nekavējoties jābloķē attiecīgā lietotāja tiesības; |
| 2.2.   Durvju un to apvienoto grupu pārvaldība; |
| 2.3.   Šādu identifikācijas elementu pārvaldība: RFID kartiņas; |
| 2.4.   Nodrošināt sistēmas sadarbību ar atvērta tipa API, ja sistēma pati nepiedāvā dažāda veida integrācijas, kas būs nepieciešamas integrācijām ar Uzņēmuma iekšējām sistēmām; |
| 2.5.   Telpu plānu un PKS saistīto elementu vizualizēta attēlošana; |
| 2.6.   Avārijas un trauksmju situāciju attēlošana un vizualizācija; |
| 2 | **2. Tehniskās prasības karšu lasītājiem pie durvīm bez klaviatūras:** |
| 2.1. NFC identifikācija; |  |
| 2.2.   Izmantojami gan ārtelpās, gan iekštelpās. |
| 2.3.   Atspoguļo telpas vai rajona apsardzes zonu un piekļuves tiesības ar trīskrāsu LED; |
| 2.4.   vismaz IP65 klases izturība. |
| 3 | **3. Tehniskās prasības karšu lasītājiem pie durvīm ar klaviatūru:** |
| 3.1.    NFC identifikācija; |  |
| 3.2.    Izmantojami gan ārtelpās, gan iekštelpās; |
| 3.3.    atspoguļo telpas vai rajona apsardzes zonu un piekļuves tiesības ar trīskrāsu LED; |
| 3.4.    vismaz IP65 klases izturība. |
| 4 | **4. Tehniskās prasības karšu lasītājiem pie durvīm ar dubultu pārbaudi (Karte+PIN):** |
| 4.1.             NF identifikācija; |  |
| 4.2.             Izmantojami gan ārtelpās, gan iekštelpās; |
| 4.3.             Atspoguļo telpas vai rajona apsardzes zonu un piekļuves tiesības ar trīskrāsu LED; |
| 4.4.             Vismaz IP65 klases izturība. |
| 5 | **5. Tehniskās prasības vadības kontrolieriem:** |
| 5.1.             Skaits atbilstoši ražotāju prasībām, lai nodrošinātu pieslēdzamo objektu skaitu; |  |
| 5.2.             Vadības slēgums – izmantojot Pasūtītāja lokālo Ethernet datu tīklu. |
| 5.3.             Slēgums kontrolieris – serveris – izmantojot Uzņēmuma datu tīklu (Cat 5, vai GSM + VPM pieslēgums); |
| 5.4.             Slēgums ar objektu (lasītājs) – izmantojot esošo vājstrāvas kabeļu pieslēgumu vai veidojot atbilstošu pieslēgumu piedāvātā objekta prasībām. |
| 5.5.             Nodrošina ne mazāk kā 10000 lietotāju, līdz 1000 grupu, līdz 1000 objektu datu apstrādi; |
| 6 | **6 Tehniskās prasības durvju kontrolieriem:** |
| 6.1.             Ar iebūvētu pastāvīgo atmiņu, ja pārtrūkst sakari ar serveri; |  |
| 6.2.             Skaits atbilstošs durvju skaitam; |
| 6.3.             Veids atbilstošs noteikto durvju prasībām. |
| 6.4.             Savienojuma interfeiss Wiegand vai OSDP. |
| 7 | **7. Pretendentam nepieciešams norādīt minimālās serveru prasības programmatūras nodrošinājuma, atbilstoši tehniskajai specifikācijai.**  |  |
| 8 | **8. Pretendentam nepieciešams norādīt paredzamās iekārtas IP video/audio namruņu sistēmai, atbilstoši tehniskajai specifikācijai.**  |  |
| 8.1. Izsaukuma moduļi;  |  |
| 8.2. Video monitors (displejs)  |  |
| 9 | **9. Pretendentam nepieciešams norādīt paredzamās iekārtas apsardzes sistēmai, atbilstoši tehniskajai specifikācijai.**  |  |
| 9.1. Apsardzes vadības panelis |  |
| 9.2. Apsardzes detektori (PIR/GB)  |  |
| 9.3. Apsardzes sistēmas klaviatūra |  |
| 9.4. Ārējā apsardzes sirēna |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pretendenta amatpersonas ar paraksta tiesībām (vai pretendenta pilnvarotās personas) vārds, uzvārds, amats, paraksts

**4.pielikums**
iepirkuma procedūras nolikumam
“Piekļuves kontroles sistēmas izveide”
identifikācijas Nr. RS/2022/31

**FINANŠU PIEDĀVĀJUMS IEPIRKUMA PROCEDŪRAI
“Piekļuves kontroles sistēmas izveide”** **identifikācijas Nr. RS/2022/31**

Pretendenta nosaukums \_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| **Nr.****p.k.** | **Darbu nosaukums** | **Mērvienība**  | **Summa** |
| **EUR bez PVN** |
| 1 | Piekļuves kontroles sistēmas dokumentācijas izstrāde atbilstoši tehniskās specifikācijas prasībām (Pasūtītājam tiks iesniegta izpilddokumentācija/projekts (elektroniski \*.dwg, \*.pdf un papīra veidā) visiem veiktajiem darbiem, tai skaitā izmaiņas esošajās sistēmās)  | kompl. |   |
| 2 | Piekļuves kontroles sistēmas izbūves darbi, tajā skaitā iekārtu, programmatūru un licenču izmaksas atbilstoši tehniskās specifikācijas prasībām un izstrādātajam projektam.  | kompl. |   |
| 3 | Veicamo programmēšanas darbu izmaksas atbilstoši tehniskās specifikācijas prasībām.  | kompl. |   |
| 4 | Pasūtītāja īpašumā esošo piekļuves sistēmu demontāža, nodošana Pasūtītāja īpašumā.  | kompl. |   |
| **Kopējā cena EUR bez PVN:** |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pretendenta amatpersonas ar paraksta tiesībām (vai pretendenta pilnvarotās personas) vārds, uzvārds, amats, paraksts

**5.pielikums**
iepirkuma procedūras nolikumam
“Piekļuves kontroles sistēmas izveide”
identifikācijas Nr. RS/2022/31

Līguma projekts

**LĪGUMS Nr. LIG-IEP/2022/\_\_\_\_\_\_\_**

Par piekļuves kontroles sistēmas izveidi

Rīgā, 2022. gada \_\_\_.\_\_\_\_\_\_\_\_\_\_\_\_\_\_

**Rīgas pašvaldības sabiedrība ar ierobežotu atbildību „Rīgas satiksme”**, reģistrēta Latvijas Republikas komercreģistrā 2003. gada 20. februārī, vien.reģ.Nr.40003619950, turpmāk – Pasūtītājs, tās valdes priekšsēdētājas Džinetas Innusas personā, kura rīkojas saskaņā ar valdes lēmumu, no vienas puses,

un

**\_\_\_\_\_\_\_\_“\_\_\_\_\_\_\_\_\_\_\_\_\_\_\_\_\_\_\_\_\_\_\_”,** vien.reģ.Nr. \_\_\_\_\_\_\_\_\_\_\_\_\_\_\_\_, tās valdes locekļa \_\_\_\_\_\_\_\_\_\_\_\_\_\_ personā, kurš rīkojas saskaņā ar statūtiem, turpmāk – Izpildītājs, no otras puses, katrs atsevišķi un abi kopā, turpmāk – Puse/Puses, pamatojoties uz Pasūtītāja rīkotās iepirkuma procedūras “Piekļuves kontroles sistēmas izveide” (identifikācijas Nr. RS/2022/31) rezultātiem, noslēdz šādu līgumu, turpmāk – Līgums:

1. **LĪGUMA PRIEKŠMETS**
	1. Pasūtītājs uzdod, un Izpildītājs ar saviem spēkiem un līdzekļiem apņemas veikt piekļuves kontroles sistēmas izveidi Pasūtītāja objektos saskaņā ar Tehnisko specifikāciju (Līguma 1.pielikums), Izpildītāja tehnisko piedāvājumu (Līguma 2.pielikums) un Finanšu piedāvājumu (līguma 3.pielikums) (turpmāk – Darbi).
2. **LĪGUMA DARBĪBAS TERMIŅŠ**
	1. Līgums stājas spēkā ar tā abpusējas parakstīšanas dienu un ir spēkā līdz Pušu saistību pilnīgai izpildei.
	2. Darbu izpildes termiņš ir 9 (deviņi) mēneši no Līguma noslēgšanas dienas.
3. **LĪGUMA SUMMA UN NORĒĶINU KĀRTĪBA**
	1. Līguma kopējā summa ir EUR \_\_\_\_\_ (\_\_\_\_\_\_\_\_\_\_\_\_\_\_\_\_\_), neieskaitot pievienotās vērtības nodokli (PVN). PVN likme tiks piemērota saskaņā ar spēkā esošo likumu „Par pievienotās vērtības nodokli”. Līguma cenas atšifrējums norādīts Finanšu piedāvājumā (Līguma 3.pielikums).
	2. Pēc iepirkuma līguma noslēgšanas un Izpildītāja rēķina saņemšanas, Pasūtītājs 20 (divdesmit) dienu laikā samaksā Izpildītājam avansu 30 % (trīsdesmit procentu) apmērā no līguma kopējās summas, ar nosacījumu, ka Izpildītājs iesniedz Pasūtītājam apdrošināšanas sabiedrības vai kredītiestādes izsniegtu avansa garantiju maksājamā avansa apmērā saskaņā ar Līguma 3.3.punktā noteiktajiem labojumiem.
	3. Izpildītājs Līguma 3.2.punktā paredzētā avansa saņemšanai iesniedz Pasūtītājam apdrošināšanas kompānijas, kas Latvijas Republikas normatīvajos aktos noteiktajā kārtībā ir uzsākusi pakalpojumu sniegšanu Latvijas Republikas teritorijā, Pasūtītāja akceptētu apdrošināšanas polisi par visu avansa maksājuma summu (avansa maksājuma garantiju) vai iesniedz Pasūtītājam Latvijas Republikā vai citā Eiropas Savienības vai Eiropas Ekonomiskās zonas dalībvalstī, vai Pasaules Tirdzniecības organizācijas dalībvalstī reģistrētas bankas, kas Latvijas Republikas normatīvajos aktos noteiktajā kārtībā ir uzsākusi pakalpojumu sniegšanu Latvijas Republikas teritorijā, beznosacījumu neatsaucamu pirmā pieprasījuma ekspromisorisku, Pasūtītāja akceptētu avansa maksājuma garantiju. Minimālais avansa maksājuma garantijas spēkā esamības termiņš ir 202\_\_.gada \_\_\_\_ (10 (desmit) mēneši no Līguma noslēgšanas dienas).
	4. Atlikusī samaksa par Preci tiek veikta 30 (trīsdesmit) dienu laikā pēc Preces piegādes, pieņemšanas Līgumā noteiktajā kārtībā un rēķina saņemšanas, pārskaitot attiecīgo summu uz Izpildītāja rēķinā norādīto bankas kontu.
	5. Pasūtītājs neatbild par maksājuma nokavējumu, kas radies kredītiestāžu iekšējo darījumu rezultātā, ja maksājumi kredītiestādē iemaksāti savlaicīgi.
4. **DARBU IZPILDES UN PIEŅEMŠANAS KĀRTĪBA**
	1. Izpildītājs Darbus veic Tehniskajā specifikācijā norādītajos objektos Rīgas pilsētā teritorijā.
	2. Darbus uzsāk un veic ar Pasūtītāja pilnvaroto personu saskaņotā laikā, ievērojot Līgumā noteikto Darbu pabeigšanas termiņu.
	3. Pasūtītājs ir tiesīgs pastāvīgi uzraudzīt Darbus un sniegt norādījumus, kas ir saistoši Izpildītājam.
	4. Darbu rezultātus (Nodevumi) Izpildītājs nodod un Pasūtītājs pieņem parakstot nodošanas un pieņemšanas aktu, tajā norādot akceptētos Nodevumus, atliktās problēmas, ja nepieciešams līgumsodu, paveiktos Darbus, to apjomu un atbilstību šī Līguma un tā pielikumu noteikumiem:
		1. Nodevumu nodošanas un pieņemšanas aktu sagatavo Izpildītājs un iesniedz izskatīšanai Pasūtītājam.
		2. Nodevumi ir pieņemti ar to brīdi, kad Pasūtītāja pilnvarotais pārstāvis un Izpildītāja pilnvarotais pārstāvis ir parakstījuši attiecīgo nodošanas un pieņemšanas aktu.
		3. Pasūtītāja pilnvarotais pārstāvis 10 (desmit) dienu laikā pēc tam, kad Izpildītājs ir pabeidzis Darbus un ir iesniedzis par to attiecīgo Nodevumu nodošanas un pieņemšanas aktu, veic to pārbaudi. Ja Pasūtītāja pilnvarotais pārstāvis, pārbaudot konstatē, ka Nodevumi atbilst Līguma noteikumiem, Pasūtītāja pilnvarotais pārstāvis paraksta nodošanas un pieņemšanas aktu. Ja Pasūtītāja pilnvarotais pārstāvis, pārbaudot konstatē, ka Nodevumi neatbilst Līguma noteikumiem, Pasūtītāja pilnvarotais pārstāvis sagatavo un iesniedz Izpildītājam aktu, kurā norāda konstatētos trūkumus un nepilnības (Trūkumu akts) un nodod to Izpildītājam.
		4. Pēc Trūkumu akta saņemšanas Izpildītājs par saviem līdzekļiem ne ilgāk kā 10 (desmit) dienu laikā novērš Trūkumu aktā norādītos trūkumus un nepilnības, ja tās abpusēji tiek atzītas par pamatotām, un atkārtoti uzsāk nodošanas procedūru.
	5. Darbu izpildes termiņš var tikt pagarināts, ja no Izpildītāja neatkarīgu iemeslu dēļ Pasūtītājs aizkavē iekārtu uzstādīšanu objektos.
	6. Ja Izpildītājs nepiekrīt Trūkumu aktā norādītajiem trūkumiem vai neatbilstībām, Puses strīda izšķiršanā vai trūkuma vai neatbilstības konstatēšana var pieaicināt neatkarīgu ekspertu ekspertīzes veikšanai. Ja ekspertīzē tiek konstatēts, ka iekārtām vai uzstādīšanai ir trūkumi vai neatbilstības, Izpildītājs sedz ekspertīzes izmaksas. Šajā gadījumā Pasūtītājam ir tiesības arī piemērot Līguma 6.6.punktā noteikto līgumsodu.
5. **KVALITĀTE UN GARANTIJAS**
	1. Izpildītājs uztur veiktajiem Darbiem garantiju 24 (divdesmit četri) mēnešus, skaitot no dienas, kad Puses parakstījušas attiecīgās Darbu un/vai Pakalpojumu daļas nodošanas un pieņemšanas aktu, atbilstoši Līgumā noteiktajām prasībām un kārtībai.
	2. Garantiju nodrošina saskaņā ar Tehniskajā specifikācijā noteikto.
6. **PUŠU TIESĪBAS, PIENĀKUMI UN ATBILDĪBA**
	1. Puses ir savstarpēji atbildīgas par otrai Pusei nodarītajiem zaudējumiem, ja tie radušies vienas Puses vai tās darbinieku, kā arī šīs Puses Līguma izpildē iesaistīto trešo personu darbības vai bezdarbības, kā arī rupjas neuzmanības, ļaunā nolūkā izdarīto darbību vai nolaidības rezultātā.
	2. Izpildītājs uzņemas atbildību par darba drošības tehnikas un normatīvajos aktos noteikto ugunsdrošības noteikumu ievērošanu Līguma izpildes procesā un par šo noteikumu neievērošanu Pasūtītāja teritorijā, kā arī apņemas ievērot Pasūtītāja energopārvaldības sistēmas prasības energoresursu lietotājiem (Līguma pielikums Nr.4).
	3. Izpildītājs uzņemas visu atbildību par Līguma izpildē iesaistīto personu instruktāžu un apmācību darba aizsardzības jomā pirms Līguma izpildes uzsākšanas un visā laikposmā, kad šīs personas tiek nodarbinātas Pasūtītāja teritorijā.
	4. Šajā Līgumā noteikto saistību neizpildīšanas gadījumā vainīgā Puse atlīdzina otrai Pusei zaudējumus, bet Līgumā noteiktajos gadījumos maksā arī līgumsodus, ievērojot normatīvajos aktos noteiktos līgumsoda apmēra ierobežojumus. Līgumsoda summas netiek ieskaitītas zaudējumu segšanā.
	5. Līgumsoda samaksa neatbrīvo Puses no to pienākumu izpildes, kā arī nodarīto zaudējumu atlīdzināšanas.
	6. Par Darbu izpildes termiņa vai defektu novēršanas termiņa nokavēšanu Izpildītājs maksā Pasūtītājam līgumsodu 0,5% apmērā no Līguma cenas par katru nokavēto dienu.
	7. Ja Izpildītājs Darbus neveic ilgāk par 20 (divdesmit) dienām atbilstoši Tehniskā piedāvājuma laika grafikā norādītajiem termiņiem vai atsakās no Darbu izpildes, Pasūtītājs ir tiesīgs vienpusēji izbeigt Līgumu.
	8. Par samaksas termiņu neievērošanu Pasūtītājs maksā Izpildītājam līgumsodu 0,5% apmērā no nokavētā maksājuma summas par katru nokavēto dienu.
	9. Gadījumā, ja Izpildītājs neievēro Tehniskajā specifikācijā noteikto reakcijas laiku, tad tas maksā līgumsodu EUR 20,00 (divdesmit eiro) par katru nokavēto stundu.
	10. Pasūtītājam ir tiesības ieturēt līgumsodu no Izpildītājam izmaksājamās summas. Ja tas nav iespējams, Pasūtītājs izraksta un iesniedz Izpildītājam rēķinu par līgumsoda samaksu. Rēķinu par līgumsodu otra Puse apmaksā 5 darba dienu laikā, skaitot no tā iesniegšanas dienas.
	11. Līguma 6.6. un 6.8.punktā noteiktajā gadījumā kopējais kādai no Pusēm piemērojamais līgumsods par saistību neizpildi noteiktajā termiņā nepārsniedz kopumā 10% (desmit procentus) no neizpildīto saistību apmēra.
	12. Ja Izpildītājs nepilda Līgumā noteiktās saistības, tas apmaksā Pasūtītājam visus ar tā parāda piedziņu saistītos izdevumus (tajā skaitā, izdevumus par brīdinājumu nosūtīšanu ierakstītā pasta sūtījumā, jurista darba atlīdzību, jebkāda veida izziņu izsniegšanu un saņemšanu utt.), tie ir EUR 250,- (divi simti piecdesmit *euro*).
	13. Pasūtītājam ir tiesības izbeigt Līgumu vienpusējā kārtā pirms termiņa, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
	14. Pasūtītājam ir tiesības izbeigt Līgumu vienpusējā kārtā pirms termiņa, ja Izpildītājs vai Izpildītāja amatpersonas, Līguma izpildē iesaistītie Izpildītāja darbinieki ir atzīti par vainīgiem noziedzīgā nodarījumā vai konkurences tiesību pārkāpumā, kas saistīts ar konkrēto Līguma noslēgšanas procedūru vai izpildi. Ja Līgums tiek pārtraukts šajā punktā noteiktajā gadījumā, Pasūtītājam ir tiesības pieprasīt no Izpildītāja līgumsodu 2 (divu) līgumcenu, kas noteikta Līguma 3.1.punktā, apmērā.
	15. Gadījumā, ja Izpildītājs nepilda vai nepienācīgi pilda ar Līgumu uzņemtās saistības, Pasūtītājam ir tiesības bez Izpildītāja īpašas informēšanas publiskot un nodot trešajām personām informāciju par tā neizpildītajām vai nepilnīgi izpildītajām saistībām. Šajā sakarā Izpildītājs atsakās no jebkurām pretenzijām par minētās informācijas publiskošanu un/vai nodošanu trešajām personām.
	16. Gadījumā, ja Pasūtītājs konstatē, ka Izpildītājam ir izveidojušies nodokļu parādi (tai skaitā valsts sociālās apdrošināšanas obligāto iemaksu parādi), kas kopsummā pārsniedz 150 euro, Pasūtītājs ir tiesīgs aizturēt no Līguma izrietošos maksājumus līdz brīdim, kad nodokļu parāds tiek samaksāts, vai tiek panākta vienošanās ar Valsts ieņēmumu dienestu par nodokļu parāda samaksas nosacījumiem.
	17. Izpildītājam ir pienākuma ievērot Sadarbības ar darījumu partneriem pamatprincipus, kuri publicēti Pasūtītāja mājaslapā https://www.rigassatiksme.lv/lv/par-mums/. Gadījumā, ja Izpildītājs neievēro šos pamatprincipus, Pasūtītājs ir tiesīgs lauzt Līgumu.
	18. Pasūtītājam ir tiesības nekavējoties vienpusēji izbeigt Līgumu, ja ir pasludināts Izpildītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Izpildītāja bankrotu vai tiek konstatēti citi apstākļi, kas liedz vai liegs Izpildītājam turpināt Līguma izpildi saskaņā ar Līguma noteikumiem.
7. **NEPĀRVARAMA VARA**
	1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas iestāšanās rezultātā pēc Līguma parakstīšanas dienas kā posts vai nelaime, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri izriet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī trešo personu vandālisms, karš un karadarbība, streiki, jauni valsts vai pašvaldības likumi vai kādi citi normatīvie akti un citi apstākļi, kas neiekļaujas Pušu iespējamās kontroles robežās).
	2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās un ziņojumam jāpievieno izziņa, kuru izsniedz kompetentas iestādes un kura satur minēto apstākļu apstiprinājumu.
	3. Ja minēto apstākļu dēļ šis Līgums nedarbojas ilgāk par 3 (trīs) mēnešiem, katrai Līguma Pusei ir tiesības atteikties no Līguma izpildes, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies dotā Līguma laušanas rezultātā.
8. **APAKŠUZŅĒMĒJU, SPECIĀLISTU UN DARBINIEKU PIESAISTĪŠANA**
	1. Līguma izpildē iesaistītais iepirkuma piedāvājumā norādītais personāls un/vai apakšuzņēmējs - …..
	2. Izpildītāja piedāvājumā norādīto personālu un apakšuzņēmējus pēc Līguma noslēgšanas drīkst nomainīt tikai ar Pasūtītāja rakstveida piekrišanu. Pasūtītājs nepiekrīt personāla un Apakšuzņēmēju nomaiņai, ja pastāv kāds no šādiem nosacījumiem:
		1. piedāvātais personāls neatbilst iepirkuma nolikumā noteiktajām prasībām, kas attiecas uz personālu, vai tam nav vismaz tādas pašas kvalifikācijas un pieredzes kā personālām, kas tika vērtēts;
		2. piedāvātais apakšuzņēmējs neatbilst iepirkuma nolikumā izvirzītajam prasībām, kas attiecas uz apakšuzņēmējiem;
		3. tiek nomainīts Apakšuzņēmējs, uz kura iespējām iepirkuma procedūrā Izpildītājs balstījies, lai apliecinātu savas kvalifikācijas atbilstību iepirkuma nolikumā noteiktajām prasībām, un piedāvātajam apakšuzņēmējam nav vismaz tādas pašas kvalifikācija, uz kādu iepirkuma procedūrā Izpildītājs atsaucies, apliecinot savu atbilstību konkursa nolikumā noteiktajām prasībām, vai tas atbilst iepirkuma nolikumā minētajiem izslēgšanas nosacījumiem;
		4. piedāvātais Apakšuzņēmējs, kura veicamo darbu cena ir vismaz 10 % no Līguma kopējās summas, atbilst iepirkuma nolikumā minētajiem izslēgšanas nosacījumiem;
		5. Apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
	3. Pasūtītājs pieņem lēmumu atļaut vai atteikt Izpildītāja personāla vai apakšuzņēmēja nomaiņu vai jauna apakšuzņēmēja iesaistīšanu Līguma izpildē Līguma 8.3.punktā minētajos gadījumos 5 (piecu) darba dienu laikā pēc tam, kad ir saņēmis visu informāciju un dokumentus, kas nepieciešami lēmuma pieņemšanai saskaņā ar Līguma 8.3.punktu.
	4. Gadījumā, ja Līguma izpildes gaitā notiek Līguma 8.1.punktā norādītā personāla nomaiņa, grozījumi Līgumā nav veicami, pieņemot, ka attiecīgais speciālists ir nomainīts ar brīdi, kad Pasūtītājs atbilstoši Līguma 8.4.punktam akceptējis speciālista nomaiņu.
	5. Izpildītājam ir pienākums informēt Pasūtītāja pilnvaroto personu par visu apakšuzņēmēju iesaistīšanu Līguma izpildē (neatkarīgi no tā, vai plānotā apakšuzņēmēja veicamo darbu cena sasniedz 10 % no Līguma kopējās summas).
9. **CITI LĪGUMA NOTEIKUMI**
	1. Puses nosaka, ka ar Līguma izpildi saistītos jautājumus risinās Pušu pilnvarotās personas:
		1. no Pasūtītāja puses – \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_;
		2. no Izpildītāja puses - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_;
		3. pilnvarotajām personām ir tiesības saskaņot Darbu vai Pakalpojumu veikšanas laikus, pasūtīt Uzturēšanas pakalpojumus, parakstīt pieņemšanas un nodošanas aktus, Trūkumu aktus, rēķinus un pavadzīmes, sagatavot, parakstīt un nosūtīt pretenzijas, risināt garantijas jautājums, kā arī risināt citus jautājumus, kas saistīti ar Līguma izpildi. Minētās personas nav pilnvarotas izdarīt grozījumus Līgumā un tā pielikumos.
	2. Par Izpildītāja informēšanu par darba vides riskiem, Pasūtītājs nozīmē atbildīgo personu - Darba aizsardzības un arodveselības nodaļas vadītāju \_\_\_\_\_\_\_\_\_\_\_\_\_\_\_.
	3. Visa informācija, kas saistīta ar Līguma izpildi Pušu strīda gadījumā par oficiālu tiks uzskatīta, ja tā noformēta kā rakstveida komunikācija, t.sk., Pušu pilnvaroto personu sarakste, kas veikta, izmantojot e-pasta adreses.
	4. Pasūtītājam ir tiesības vienpusēji izbeigt Līguma darbību, 30 (trīsdesmit) dienas iepriekš rakstiski paziņojot par to Izpildītājam. Ja Pasūtītājs izbeidz Līgumu saskaņā ar šī apakšpunkta nosacījumiem, Izpildītājam nav tiesības celt nekādas pretenzijas un/vai pieprasīt zaudējumu atlīdzināšanu saistībā ar Līguma izbeigšanu. Šādā gadījumā Pasūtītājs norēķinās ar Izpildītāju par faktiski paveiktajiem Darbiem, Pakalpojumiem un/vai Uzturēšanas pakalpojumiem.
	5. Nevienai no Pusēm nav tiesību nodot savas tiesības un pienākumus trešajai personai bez otras līgumslēdzējas Puses rakstiskas piekrišanas.
	6. Kādam no šī Līguma noteikumiem zaudējot spēku likuma grozījumu gadījumā, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši spēkā esošajiem normatīvajiem aktiem.
	7. Par Līguma grozījumiem un papildinājumiem Puses rakstiski vienojas. Rakstiskās vienošanās pievienojamas Līgumam un tās kļūst par šī Līguma neatņemamu sastāvdaļu.
	8. Līgums ir saistošs Pušu tiesību un saistību pārņēmējiem.
	9. Visi strīdi un domstarpības, kas var rasties šī līguma izpildes gaitā tiks izskatīti, Pusēm savstarpēji vienojoties, bet, ja puses nevarēs vienoties, strīdus izšķirs Latvijas Republikas tiesa saskaņā ar tās likumiem.
	10. Jautājumus, kas nav atrunāti šajā Līgumā, Puses risina saskaņā ar Latvijas Republikā spēkā esošajiem normatīvajiem aktiem.
	11. Līguma nodaļu nosaukumi izmantoti teksta pārskatāmībai un tie nevar tikt izmantoti Līguma noteikumu interpretācijai un skaidrošanai.
	12. Šī Līguma saturs, Līguma pielikumi un visa Līguma ietvaros Pušu iegūtā informācija uzskatāma par konfidenciālu, kuru Puses apņemas neizpaust, uzglabāt ar vislielāko rūpību un aizsargāt atbilstoši normatīvo aktu prasībām.
	13. Līgums ar pielikumiem sagatavots divos eksemplāros, katrai Pusei pa vienam eksemplāram.
		1. Pielikumu uzskaitījums:

1.pielikums “Tehniskā specifikācija”;

2.pielikums “Tehniskais piedāvājums”;

3.pielikums “Finanšu piedāvājums”;

4.pielikums “Pasūtītāja energopārvaldības sistēmas prasības energoresursu lietotājiem”.

1. **LĪDZĒJU REKVIZĪTI UN PARAKSTI**

|  |  |  |
| --- | --- | --- |
| **Pasūtītājs:** |  | **Izpildītājs:** |
| **RP SIA “Rīgas satiksme”**juridiskā adrese: Kleistu iela 28, Rīga LV-1067biroja adrese: Vestienas iela 35, Rīga LV-1035Vien. reģ. Nr. 40003619950Banka: AS „Citadele Banka”Kods PARXLV22Konts LV56PARX0006048641565 |  |   |
|  |  |  |
| Dž. Innusa |  |  |

1. *atbilstoši MK noteikumu Nr.1041 "Noteikumi par obligāti piemērojamo energostandartu, kas nosaka elektroapgādes objektu ekspluatācijas organizatoriskās un tehniskās drošības prasības" (LEK 025-2014 (ceturtais izdevums) "Drošības prasības veicot darbus elektroietaisēs").* [↑](#footnote-ref-1)
2. Pretendentam pieteikumā jānorāda tā patiesais labuma guvējs saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma regulējumu. [↑](#footnote-ref-2)
3. Izziņa tiks izmantota iespējamā darījuma partnera izvērtēšanai saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumu un Valsts ieņēmumu dienesta vadlīnijām. [↑](#footnote-ref-3)